Урок па беларускай мове ў 5 класе

Міхалоўская А.С.,

настаўнік беларускай мовы і літаратуры

дзяржаўнай установы адукацыі

“Капцёўская сярэдняя школа”

 Гродзенскага раёна Гродзенскай вобласці

**Тэма:** сказы са звароткамі, знакі прыпынку

**Мэта:** актуалізаваць звесткі пра паняцце”зваротак”, ужыванне звароткаў у маўленні; садзейнічаць знаёмству вучняў са спосабамі іх выражэння і месцам у сказе; фарміраваць уменні адрозніваць зваротак ад дзейніка, пунктуацыйна выдзяляць звароткі ў сказах; спрыяць выхаванню культуры ўзаемаадносін паміж хлопчыкамі і дзяўчынкамі, узаемапавагі.

**НаШтоБУЗУ**(на што буду звяртаць увагу):

\*даведаюся, што такое зваротак;

\*навучуся складаць сказы са звароткам;

\*буду ведаць, якія знакі прыпынку ставяцца пры зваротку ў залежнасці ад канструкцыі сказа;

\*буду захоўваць арфаграфічную і пунктуацыйную пільнасць.

**Ход урока**

**I.Арганізацыйна-матывацыйны этап.**

1.Стварэнне эмацыянальнага настрою (Настаўнік расказвае прытчу)

-Аднойчы вучні звярнуліся да свайго настаўніка з пытаннем, які дзень самы спрыяльны, каб пачаць новае жыццё, каб стаць паспяховым, удалым, шчаслівым. Можа, гэта панядзелак ці серада?

Настаўнік падумаў і адказаў вучням…

-Як вы думаеце, які дзень тыдня назваў настаўнік?

-Гэты дзень тыдня называецца “сёння”.

-Вы згодны з мудрым настаўнікам?

2.Праверка дамашняга задання:

 \*Што сёння ў вас стала самым ўдалым пры падрыхтоўцы дамашняга задання? (Адказы вучняў)

1) Практыкаванне 189.

-Зачытайце сказ, у якім абагульняльнае слова стаіць перад аднароднымі членамі сказа? Падніміце рукі, хто згодны.

-Зачытайце сказ, у якім абагульняльнае слова стаіць пасля аднародных членаў сказа. Які знак прыпынку паставілі? Ці ёсць сярод вас, хто дапусціў памылку?

2) Выкананне задання (словы дэманструюцца на экране).

- Са слоў складзіце сказ, запішыце яго. Падкрэсліце аднародныя члены сказа, абагульняльнае слова. Складзіце схему сказа (узаемаправерка выкананага; правільны адказ дэманструецца на экране).

*У, беларускіх, грыбы, растуць, лясах, баравікі, лісічкі, падасінавікі, сыраежкі.*

3) Арфаграфічная хвілінка. Заданне. Устаўце прапушчаныя літары.

*З\*мля, в\*рба, м\*жа, в\*сна, радас\*ь, стр\*ха, р\*ха, \*часце, пя\*чота, пейза\*.*

-Растлумачце значэнне слоў: страха, рэха, пяшчота. Складзіце са словамі *страха, вярба, рэха* сказы і запішыце на дошцы (тры вучні працуюць каля дошкі).

**Паведамлене тэмы ўрока. Мэтавызначэнне.**

-Тэма нашага ўрока - “Сказы са звароткамі, знакі прыпынку”.Як вы думаеце, якія задачы стаяць перад вамі пры вывучэнні гэтай тэмы?

(Вучні вызначаюць мэты ўрока, звяртаюцца да табліцы “НаШтоБУЗУ)

***На што буду звяртаць увагу:***

Даведаюся, што такое зваротак;

навучуся складаць сказы са звароткам;

буду ведаць, якія знакі прыпынку ставяцца пры зваротку ў залежнасці ад канструцыі сказа;

буду захоўваць арфаграфічную і пунктуацыйную пільнасць.

**II.Аперацыйна-пазнавальны этап**

1.Работа ў парах:

Заданне. Прачытайце лінгвістычны тэкст параграфа 28 (с.117, с.119). Адкажыце на пытанні.

-Што такое зваротак?

-Чым звычайна выражаецца зваротак?

-Як адрозніць зваротак ад іншых слоў у нашым маўленні?

-Чым з’яўляецца зваротак у сказе?

-У якой частцы сказа можа знаходзіцца зваротак?

-Як на пісьме выдзяляецца зваротак?

2.Работа па падручніку:

Практыкаванне 192 (чытанне па ролях). Выпішыце з тэксту па адным сказе, дзе зваротак стаіць : а) у пачатку сказа; б) у сярэдзіне сказа; в) у канцы сказа (праверка задання).

Практ. 193 (работа з табліцай).

-Падрыхтуйце вуснае паведамленне пра зваротак, карыстаючыся табліцай.

*Фізкультхвілінка: ( у фармаце відэа)*

Устаньце, дзеткі, усміхніцеся,

Зямлі нашай пакланіцеся

За шчаслівы дзень учарашні.

Усе да сонейка падцягніцеся,

Улева, управа нахіліцеся,

Вераценцам пакруціцеся.

Раз, прысядзьце, два прысядзьце.

Усе да сонейка падцягніцеся,

Сядзьце за парты і ўсміхніцеся.

**III. Кантрольна-карэкцыйны этап.**

1.Каменціраваны дыктант.

Заданнне. Назавіце звароткі. Пракаменціруйце пастаноўку знакаў прыпынку ў сказах.

1) Мой родны Мінск, твой слаўны шлях і доўгі. 2) У кожнага з вас, сябры, свой родны кут. 3) Чаго зажурыўся, сынок? 4) Пойдзем, сябры, у грыбы. 5) Ідзі ты ў чыстае поле, градавая хмара! 6) Гаспадыня, пусці адпачыць падарожнага чалавека. 7) Спявай, Музыка, зайграй вясёлыя песні.

2.Тэставае заданне. Адзначце нумары сказаў, у якіх на месцы пропускаў трэба паставіць коскі (сказы дэманструюцца на экране).

1) Добры дзень\_вясна. Як ты люба нам!

2) Цябе мы любім дужа\_вясёлая\_ зіма!

3) Жыватворнай працы многа\_ у цябе\_ вясна-сяброўка!

4) Ой\_ ты\_ ночка\_ чарнявая ночка\_ агарні цеплынёю мяне!..

5) Ах\_ вы\_ дзеці\_ што ж вы нарабілі!

6) Бывай\_ матуля родная\_ не сумуй па мне\_ дарагая!

7) Эх\_ маці-печ\_ ты рай нябесны і найпатрэбнейшая рэч! (Правільныя адказы змяшчаюцца на дошцы, вучні правяраюць самастойна).

3.Заданне (работа ў парах). Прачытайце сказы. Назавіце ў іх дзейнікі. Перабудуйце сказы так, каб дзейнікі сталі звароткамі, знаходзіліся ў пачатку, сярэдзіне, канцы сказа.

1) Бабуля расказала нам цікавую казку. 2) Сонейка не шкадуе нам святла і цеплыні. 3) Міхаська ўступіў месца незнаёмай дзяўчынцы. 4) Мама прыгатавала для дзяцей кампот з вішань.

4.Заданне. Складзіце і запішыце сказы са звароткамі, каб яны перадавалі: 1) зварот да сябра з прапановай наведаць спартыўны каток; б) падзяку сяброўцы за аказананую дапамогу. Растлумачце пастаноўку знакаў прыпынку пры зваротках. Якія ветлівыя словы дапамогуць вам звярнуцца да людзей.

**IV. Дамашняе заданне:** параграф 28, практыкаванне 199

**V. Рэфлексія. Падвядзенне вынікаў урока.**

*Прыём “Тры М”*

**-**Назавіце тры моманты , якія ў вас атрымаліся на ўроку.

\* Я атрымаў ад урока тое, чаго чакаў.

\* Я паспяхова справіўся з заданнямі.

\* У мяне на ўроку ўсё атрымалася.

\* Урок быў цікавым, мне ўдалося дасягнуць .

\* Сёння я атрымаў задавальненне.

\*Я хачу, каб такіх урокаў было больш.

**-**Дзякую ўсім за работу на ўроку. Заўсёды будзьце шчаслівымі, паспяховымі, удалымі, ніколі не спыняйцеся на дасягнутым. Усяго вам добрага!

**VI.Выстаўленне адзнак.**